En producir-se a invasión alemana de Francia, o Grupo Ponzán mete en 1941 a suya organización a o servicio d'o ret Pat O'Leary, a mas amplia y important ret d'evasión, información y correu a o servicio d'a resistencia y os aliatos entre 1940 y 1944. O ret Pat O'Leary prenió o nombre d'o pseudonimo por o qual se conoixeba en os meyos d'a resistencia a Albert Guérisse (tamién conoixiu como que Pat), cheneral de división y medico de l'exercito belga. Ponzán entabla asinas relación con os servicios secretos aliatos, angleses, franceses y belgas (ret Sabot), en linia con o suyo plan d'actuación antifranquista, qüestión ista que no estió acceptada por o Consello Cheneral d'o Movimiento Libertario en l'exilio, por o que fuo desautorizau organicament. A faina d'o Grupo Ponzán dentro d'a organización Pat O'Leary se centró mayoritariament en replegar aviadors aliatos que cayeban en suelo francés, amagar-los y facilitar-les una residencia, procurar-les ropa, minchada, asistencia medica y documentación falsa, pa que dimpués de cruciar os Pireneus podesen tornar a territorio aliato vía Portugal y Chibraltar.